Document ID: 32011R1006
Publication Date: 2011-09-27

Content:
REGOLAMENT TAL-KUMMISSJONI (UE) Nru 1006/2011
tas-27 ta’ Settembru 2011
li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1), u b’mod partikulari l-Artikoli 9 u 12 tiegħu,
Billi:
(1)
Ir-Regolament (KEE) Nru 2658/87 stabbilixxa nomenklatura għall-merkanzija, minn issa ’l quddiem imsejħa “in-Nomenklatura Magħquda”, biex jissodisfa, fl-istess waqt, ir-rekwiżiti tat-Tariffa Doganali Komuni, l-istatistiki tal-kummerċ estern tal-Komunità u linji politiċi oħra Komunitarji li jikkonċernaw l-importazzjoni jew l-esportazzjoni tal-merkanzija.
(2)
Fl-interess tas-simplifikazzjoni leġiżlattiva, huwa xieraq li n-Nomenklatura Magħquda tiġi mmodernizzata u li l-istruttura tagħha tiġi adattata.
(3)
Hu neċessarju li n-Nomenklatura Magħquda tiġi emendata biex tikkunsidra dan li ġej: it-tibdiliet fir-rekwiżiti relatati mal-istatistika u mal-politika kummerċjali, it-tibdiliet magħmulin sabiex ikunu mwettqa l-impenji internazzjonali, l-iżviluppi kummerċjali jew teknoloġiċi, it-tibdil fis-sistema armonizzata tan-nomenklatura skont ir-Rakkomandazzjoni tas-26 ta’ Ġunju 2009 tal-Kunsill tal-Kooperazzjoni Doganali u l-konsegwenzi ta’ dan, u l-ħtieġa li t-testi jiġu allinjati jew kjarifikati.
(4)
Skont l-Artikolu 12 tar-Regolament (KEE) Nru 2658/87, l-Anness I ta’ dak ir-Regolament għandu jinbidel, b'seħħ mill-1 ta' Jannar 2012, b'verżjoni sħiħa tan-Nomenklatura Magħquda, flimkien mar-rati awtonomi u konvenzjonali tad-dazju li jirriżultaw mill-miżuri adottati mill-Kunsill jew mill-Kummissjoni.
(5)
Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-Anness I għar-Regolament (KE) Nru 2658/87 għandu jinbidel bit-test li jidher fl-Anness ta' ma' dan ir-Regolament.
Artikolu 2
Dan ir-Regolament għandu jidħol fis-seħħ fl-1 ta’ Jannar 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta’ Settembru 2011.

Metadata:
Eurovoc Level 1 Categories: 100147
Eurovoc Level 2 Categories: 100193
100192
100196
Eurovoc Level 3 Categories: 614
4380
13
2520
All Eurovoc Categories: 2069
3190
3191
4381
6371